奉口遇雨
作者：樓鑰
朝代：宋

paragraphs: 七月欲盡八月初，天久不雨暑未徂。
下田焦卷上田槁，愁歎不止田間夫。
嘔啞水車日夜響，漕河揚塵成坦途。
喜見此溪深且廣，玄雲忽起西北隅。
林間槭槭水漚起，兩岸人物歡欲呼。
未聞霶霈潤龜拆，且使萬物聊沾濡。
船窗飄灑疎蓬漏，客意自適涼襟裾。
引身東望雲氣薄，未知帝城有此無。
傳聞今日方奏告，便有響應來斯須。
人家百萬苦炎熇，君王齋禱幾月餘。
君王齋禱幾月餘，雲師雨師其疾驅。